Διοίκηση και προγραμματισμός τουριστικής οικονομίας με τη συμβολή των τεχνολογιών πληροφορικής
Authors: Νικολή Γεωργία 
Published: September 2021

Η οικονομική σημασία του Τουρισμού και του ρόλου του στις σύγχρονες κοινωνίες έχει συντελέσει στην προσπάθεια για συντονισμένη δράση προγραμματισμού της τουριστικής ανάπτυξης. Γι’ αυτό η ανάπτυξη της Τουριστικής Οικονομίας απαιτείται να κατευθύνεται από ένα προγραμματισμένο ορθολογικό σχεδιασμό της τουριστικής πολιτικής και έλεγχο σε όλες τις φάσεις ανάπτυξής της. Οι Τεχνολογίες Πληροφορικής αποτελούν πολύτιμο εργαλείο στήριξης αποφάσεων για την διοίκηση και τον προγραμματισμό της Τουριστικής Οικονομίας από τους τουριστικούς φορείς. Σκοπός: Η παρούσα έρευνα στοχεύει στην ανάδειξη της συνεισφοράς του Τουρισμού στην Οικονομική Ανάπτυξη σε τοπικό και περιφερειακό επίπεδο μιας χώρας. Παράλληλα η σκοπιμότητα προσδιορίζεται στην έρευνα και διεξαγωγή συμπερασμάτων οικονομικών μεγεθών του Ιαματικού Τουρισμού διότι υπάρχει έλλειψη οικονομικών δεδομένων αλλά και γιατί αυτό το είδους τουρισμού γνωρίζει μεγάλη ανάπτυξη παγκοσμίως. Τέλος, σκοπό έχει να αναδείξει τον ρόλο των σύγχρονων Εφαρμογών Πληροφορικής και συγκεκριμένα των Γεωγραφικών Πληροφοριακών Συστημάτων και των εφαρμογών του ως πολύτιμο εργαλείο στήριξης αποφάσεων στην τουριστική βιομηχανία. Μεθοδολογία: Η πρωτογενής έρευνα πραγματοποιήθηκε μέσω δύο νέων ερωτηματολογίων που απευθύνονται σε επισκέπτες ιαματικών υπηρεσιών από τα Μέθανα και την Αιδηψό και σε Κέντρα Ιαματικού Τουρισμού σε όλη την Ελλάδα. Η στατιστική ανάλυση τους πραγματοποιήθηκε μέσω του λογισμικού SPSS 19.0. Στη συνέχεια έγινε χαρτογράφηση των ιαματικών πόρων της Ελλάδας σε ψηφιακούς χάρτες μέσω του προγράμματος ArcGis 10.3.1. που περιλαμβάνουν πολλά θεματικά επίπεδα πληροφορίας και στη συνέχεια πραγματοποιήθηκε απεικόνιση των ιαματικών εγκαταστάσεων μέσω του εργαλείου ArcGis Story Map. Επιπλέον, δημιουργήθηκε ηλεκτρονικό ερωτηματολόγιο με το εργαλείο ArcGis Survey 123 και τέλος ένας γεωγραφικός χάρτης όπου έγινε χωρική απεικόνιση κάποιων δεδομένων από την πρωτογενή έρευνα καθώς και στατιστικών μεγεθών της Τουριστικής Οικονομίας στην Ελλάδα και την Ευρώπη.Αποτελέσματα: Πραγματοποιήθηκε διερεύνηση των χαρακτηριστικών της τουριστικής ζήτησης του Ιαματικού Τουρισμού στην Ελλάδα μέσα από την συσχέτιση παραγόντων της τουριστικής συμπεριφοράς, της ικανοποίησης και των ωφελειών που επιχειρούν να αποκομίσουν οι επισκέπτες. Επίσης, συνετέλεσε στο να αναδειχθεί η συνεισφορά των Τεχνολογιών Πληροφορικής και συγκεκριμένα των GIS έτσι ώστε να μπορούν οι τουριστικοί φορείς να αντλούν δεδομένα για την τουριστική ζήτηση και προσφορά από όλη την χώρα σε πραγματικό χρόνο αλλά και να προωθήσουν το τουριστικό προϊόν εύκολα και αποτελεσματικά. Συμπεράσματα: Τα Γεωγραφικά Πληροφοριακά Συστήματα (GIS), αποτελούν σημαντικό εργαλείο για την ανάπτυξη της τουριστικής πολιτικής και τη λήψη αποφάσεων. Δίνουν την δυνατότητα στους χρήστες να αντλούν και να επεξεργάζονται μεγάλο όγκο δεδομένων σε μικρό χρονικό διάστημα. Επίσης, οι τουριστικοί φορείς και επιχειρήσεις μπορούν να προωθήσουν και να εμπλουτίσουν την αξία της προσφερόμενης υπηρεσίας, παρέχοντας ταυτόχρονα στον δυνητικό τουρίστα πολλών ειδών πληροφορίες μέσα από γεωγραφικούς χάρτες που τον βοηθά να οργανώσει το ταξίδι του πιο ευέλικτα και αποδοτικά.